
Gomba és Vírusfertőzés Funneliformis mosseae Jelenlétében Bekövetkező Válaszreakció Megfigyelése a Fenilalanin Ammónia-liáz Génexpresszióján Keresztül

Az arbuszkuláris mikorrhiza gombák (AMF) a talajban élő speciális, obligát biotróf gombák, melyek különböző abiotikus és biotikus stresszhatások leküzdésében segíthetik a növényeket. Ugyanis az AMF szimbiotikus kapcsolatot alakít ki a szárazföldi növények gyökerének többségével, ezáltal javítja a víz- és tápanyagfelvételt, valamint befolyásolhatja a stresszhez kapcsolódó gének kifejeződését, antioxidánsok és hormonok termelődését, így növelve a növények ellenállóképességét. Míg az AMF szerepe az abiotikus stressz viszonyában jól dokumentált, további kutatások szükségesek a biotikus stresszre gyakorolt hatásuk teljes megértéséhez, amely fenntartható mezőgazdasági gyakorlatok és környezetvédelmi intézkedések kialakítását támogathatja. Kutatásunk célja, hogy rávilágítson arra, hogyan befolyásolja a mikorrhiza kapcsolat a fenilalanin ammónia-liáz (PAL2) gén expresszióját paradicsom növényekben vírusos vagy gombás fertőzések során. A PAL a szalicilsav útvonal egyik kulcsenzime, amelyet különösen a biotróf kórokozók által kiváltott biotikus stressz aktivál.

Paradicsom (Solanum lycopersicum Mill.) növényeket kontrollált üvegházi körülmények között neveltük, és a növények felét Funneliformis mosseae arbuszkuláris mikorrhizaképző gombával oltottuk (AMF+) illetve oltás nélküli (AMF-) kezelési csoportot hoztunk létre. 6 hét után az oltott és a kontroll növények egy-egy csoportját Trk7 uborkamozaikvírussal, illetve lisztharmat gombával fertőztük, majd 4 héttel később a kísérlet felszámolásra került. Ezt követően meghatároztuk a növények biomasszáját, gyökérkolonizációját, illetve a PAL2 relatív génexpressziójának mértékét.

Az eredményeink megerősítik,, hogy a F. mosseae oltás hatással van a paradicsom növények fertőzésekkel szembeni védekezőképességére, amit alátámasztanak a kezelések száraz tömegében, valamint a relatív génexpresszióban bekövetkező szignifikáns, illetve trendszerű változások.



